I BankoCentret i Aalborg Øst er omsætningen halveret. Og i Hjørring har forpagteren af cafeteriet i Bingohallen nu valgt at skænke sin kaffe andre steder. - Jeg stopper derude. Og det er fordi jeg ikke kan leve af det mere, siger Jens Schrøder Sørensen, der driver cafeteriet i Bingohallen i Hjørring. Efter rygeloven trådte i kraft for præcis et år siden er omsætningen faldet drastisk. - Der har været en nedgang på 35-40 procent, siger han. - Kaffen er forsvundet sammen med cigaretterne, og spisningen er også væk. Folk vil ikke sidde der, fordi de ikke må ryge derude, fortæller Jens Schrøder Sørensen. De 6 idrætsforeninger, der driver Bingohallen ved endnu ikke, hvad de gør. Men talsmand John Robert Larsen fortæller, at de i månedsvis har kørt med underskud på grund af færre deltagere, så en lukning af hallen kan blive en konsekvens.

Opsummering:
De nordjyske bingohaller er hårdt ramt rygeloven. Den trådte i kraft for et år siden, og siden er salget af bankoplader styrtdykket og hyggesnakken forstummet. Det oplyser P4 Nordjylland.